Inovativni in kreativni na OŠ Antona Globočnika Postojna v projektu POGUM

Osnovna šola Antona Globočnika Postojna se je v šolskem letu 2017/18 vključila v petletni projekt z naslovom Krepitev kompetenc podjetnosti in spodbujanja prožnega prehajanja med izobraževanjem in okoljem – POGUM v osnovnih šolah kot razvojna šola. Že drugo šolsko leto razvijamo nov način dela, poučevanja in učenja.

V projektu POGUM krepimo različne kompetence za življenje, da bomo znali v novih razmerah razvijati dobre ideje, prepoznati priložnosti, narediti akcijo s pomočjo vseh virov.

Vsako leto v sklopu projekta izberemo eno raziskovalno vprašanje.

V letošnjem letu je bilo izbrano vprašanje Katere skrivnosti skriva Sovič. Raziskovali in iskali smo zgodbe povezane s Sovičem in gradom na Soviču. Rezultat dela je viden. Naleteli smo na legendo, povezano s propadom grajskega poslopja. Zgodba se nam je zdela tako zanimiva, da smo si jo želeli imeti v knjigi.

Tako je nastala slikanica izpod otroških rok naše šole, ki nosi naslov Legenda o gradu na Soviču. Avtorici besedila slikanice sta Nika Kurbašič iz 8. b in Patricija Frančeškin iz 5. b razreda pod mentorstvom ge. Nevenke Trenta. Ilustracije je v celoti prispeval Martin Grm iz 5. c pod mentorstvom ge. Nataše Lulik. Za oblikovanje je poskrbel Aljaž Trenta, lektorsko delo je opravila ga. Andreja Mlakar. Slikanica je izdana v slovenskem, italijanskem in angleškem jeziku, za prevode sta poskrbela ga. Mojca Argenti in g. Aljaž Mulec. Pri tiskanju knjige nam je s sponzorstvom priskočila na pomoč Zavarovalnica Triglav.

Svečan zaključek projekta se je odvijal v torek, 21. 5. 2019, na Osnovni šoli Antona Globočnika s kulturno prireditvijo, na kateri je bila legenda dramsko uprizorjena v oblačilih tedanjega obdobja. Pri tem sta nam priskočili na pomoč Kulturno društvo Kašča in Kulturno društvo Otroci z Majlonta. Nastala je tudi priložnostna razstava izdelkov, pripravljena pa je bila tudi grajska pogostitev, ki je vsebovala jedi, pripravljene po receptih iz obdobja, ko je grad na Soviču pogorel. Za to so bili zaslužni učenci izbirnega predmeta Sodobna priprava hrane in nekatere učenke 9. razreda pod mentorstvom ge. Magdalene Penko Šajn.

Pogumno je biti podjeten, inovativen, kreativen, skratka drugačen in boljši. Znati graditi sebe, druge, si zaupati in hkrati zaupati drugim in graditi aktivno sodelovanje med vsemi udeleženci projekta.

Projekt bo trajal še naslednja tri leta. Znanje, ki ga bomo pri tem pridobili, bomo prenašali na druge šole, ki so se ali pa se še bodo priključile projektu.

Vodja projekta Suzana Vidmar s člani razvojnega tima projekta POGUM